
Plazma hangszóró

Az emberi kommunikáció korai szakaszában kialakultak különböző hangkeltésre alkalmas eszközök, például dobok és trombiták. A távolság további növelésének szükségessége miatt vizuális kommunikációs módszerek jöttek létre, zászlókkal, füst- és fényjelekkel informálták egymást az emberek, éjszaka pedig jelzőtüzeket használtak.
Napjainkban az elektromos és elektronikus eszközök hihetetlen ütemben fejlődnek. E fejlődés természetes következménye a különböző berendezések teljesítményének növekedése, továbbá méretük folyamatos csökkenése, mely a hangszórókat se kímélte. Korunk kommunikációs berendezéseink elemi része a hangszóró.
Egyre gyakrabban hallani a különböző, hagyományos hangszóróktól eltérő hangkeltési megoldásokról. Ilyen a plazma hangszóró is, melynek TMDK (Tudományos Művészeti Diákköri Konferencia) keretein belüli megvalósítása és továbbfejlesztése volt a célunk, valamint meggyőződni arról, hogy valóban használható ez a fajta módszer hangkeltésre a hétköznapi életben.
Célunk egy olyan stabilan működő hangrendszer kialakítása, amely mérésekkel és szimulációkkal alátámasztva igazolja, hogy látványos eleme lehet az elektrodinamika és a rádiórendszerek előadásának. Emellett egy olyan eszköz megépítése, ami hang és fénytechnika terén is megállja a helyét az érdeklődők körében.
Ennek érdekében megterveztük a meghajtó áramkört, a tápegységet, az áramköri alkatrészek számára a megfelelő hűtést és az ideális elektróda alakját. Továbbiakban megépítésre került a modelleszköz, melyet elektromágneses kompatibilitási szempontból megmértünk és megvizsgáltunk.



